คัด 26 หุ้น SET โชว์กำไรปี 61 โตกระฉูดเกิน 100% นำทีมเด่น GENCO,Q-CON,ILINK,TAE, BROCK
คัด 26 หุ้น SET โชว์กำไรปี 61 โตกระฉูดเกิน 100% นำทีมเด่น GENCO,Q-CON,ILINK,TAE, BROCK
6 มี.ค. 2562

ผ่านไปแล้วสำหรับการประกาศผลการดำเนินงานบริษัทจดทะเบียน(บจ.)ในตลาดหลักทรัพย์แห่งประเทศไทย(ตลท.) ทั้งใน SET-mai ประจำปี 2561 โดยภาพรวมตัวเลขผลการดำเนินงานบจ. ไตรมาส 4/61 ของไทยส่วนใหญ่ต่ำกว่าที่นักวิเคราะห์คาด (SET: -15.82%) โดยกลุ่มที่กำไรต่ำคาดมากที่สุดเรียงจากมากไปน้อย ได้แก่ พลังงาน (-42.65%), นิคมฯ (-31.07%), ยานยนต์/อาหาร (-30.26%) ซึ่งสอดคล้องกับตัวเลขคาดการณ์กำไรปี 62 ที่ถูกปรับลดประมาณการลงอย่างต่อเนื่อง
อย่างไรก็ตาม ”ข่าวหุ้นธุรกิจออนไลน์” ทำการรวบรวมบริษัทจดทะเบียน(บจ.) กลุ่ม SET ที่ทำกำไรเพิ่มขึ้นเกิน 100% ซึ่งมีทั้งหมด 26 ตัว โดยครั้งนี้จะนำเสนอข้อมูลบริษัทประกอบเพียง 5 อันดับแรกของตารางดังนี้

อันดับ 1 บริษัทบริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561 มีกำไรสุทธิ 119.43 ล้านบาท เพิ่มขึ้น 2,627.31% จากปีก่อน 4.38 ล้านบาท
โดยผลการดำเนินงานประจำปี 2561 มีกำไรเพิ่มขึ้น เนื่องจากบริษัทมีกำไรจากการขายที่ดินและสิ่งปลูกสร้างรอการพัฒนา เป็นเงิน 167.8 ล้านบาท ในขณะที่ปี 2560 ไม่มีรายงานดังกล่าว จึงทำให้รายได้เพิ่มขึ้น 167.8 ล้านบาท หรือร้อยละ 100 และมีกำไรจากการขายอสังหาริมทรัพย์เพื่อการลงทุน เป็นเงิน 4.2 ล้านบาท ในขณะที่ปี 2560 ไม่มีรายการดังกล่าว
ขณะเดียวกันบริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.02 บาทต่อหุ้น กำหนดขึ้นเครื่องหมาย XD วันที่ 13 มี.ค.2562 และกำหนดจ่ายเงินปันผลวันที่ 24 พ.ค.2562
ด้านราคาหุ้นนับว่าน่าสนใจโดยล่าสุด ณ วันที่ 6 .ค.2562 ปิดที่ระดับ 0.79 บาท โดยราคาหุ้นต่ำกว่า มูลค่าหุ้นทางบัญชีต่อหุ้นอยู่ที่ระดับ  1.28 บาท
 
อันดับ 2 บริษัท ควอลิตี้คอนสตรัคชั่นโปรดัคส์ จำกัด (มหาชน) หรือ Q-CON รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561 มีกำไรสุทธิ 57.27 ล้านบาท เพิ่มขึ้น 947.96% จากปีก่อน 5.47 ล้านบาท
โดยผลการดำเนินงานประจำปี 2561 บริษัทและบริษัทย่อยมีกำไรสำหรับปีจำนวน 57 ล้านบาท เปรียบเทียบกับผลการดำเนินงานงวดเดียวกันของปีก่อน ที่มีกำไร5 ล้านบาท สาเหตุหลักเนื่องจากรายได้จากการขายเพิ่มขึ้นจากปีก่อนร้อยละ 13 ตามสภาวะราคาขายตลาดในประเทศและการขยายตลาดไปยังต่างประเทศ
นอกจากนี้ ต้นทุนทางการเงินมีการปรับตัวลดลง โดยในปี 2561 บริษัทไม่มีต้นทุนทางการเงิน ในขณะที่ปี 2560 มีจำนวน 0.2 ล้านบาท เนื่องจากบริษัทครบกำหนดชำระคืนเงินต้น ให้กับสถาบันการเงินเป็นที่เรียบร้อยแล้วในปี 2560
บริษัทได้ประกาศจ่ายปันผลจากงวดดำเนินงาน 1 ม.ค.2561 ถึงวันที่ 31 ธ.ค.2561 เป็นเงินสดจำนวน 0.06  บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 29 มี.ค.2562 และกำหนดจ่ายเงินปันผลในวันที่ 19 เม.ย.2562
 
อันดับ 3 บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561มีกำไรสุทธิ 260.95 ล้านบาท เพิ่มขึ้น 829.36% จากปีก่อน 28.08 ล้านบาท
โดยผลการดำเนินงานประจำปี 2561 มีกำไรเพิ่มขึ้น เนื่องจากบริษัทมีรายได้จากธุรกิจโทรคมนาคม รายได้จากธุรกิจวิศวกรรม รายได้จากธุรกิจจัดจำหน่ายสายสัญญาณ รวมทั้งรายได้อื่นๆ เพิ่มขึ้น ส่งผลให้รายได้รวมปรับตัวขึ้นตามไปด้วย
ขณะเดียวกันบริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.14 บาทต่อหุ้น กำหนดขึ้นเครื่องหมาย XD วันที่ 9 พ.ค.2562 และกำหนดจ่ายเงินปันผลวันที่ 23 พ.ค.2562
ด้านราคาหุ้นนับว่าน่าสนใจโดยล่าสุด ณ วันที่ 6 .ค.2562 ปิดที่ระดับ 4.76 บาท โดยราคาหุ้นต่ำกว่า มูลค่าหุ้นทางบัญชีต่อหุ้นอยู่ที่ระดับ 5.15 บาท
ขณะที่นายสมบัติ อนันตรัมพร ประธานกรรมการและกรรมการผู้จัดการใหญ่ กล่าวว่า บริษัทฯ ตั้งเป้ารายได้ปีนี้เติบโต 10% เป็น 5,485 ล้านบาท จากปีก่อนทำได้ 5,369.87 ล้านบาท โดยจะมีสัดส่วนรายได้มาจากธุรกิจจัดจำหน่ายสายสัญญาณ (Distribution) 45%, ธุรกิจโทรคมนาคม (บมจ.อินเตอร์ลิ้งค์ เทเลคอม หรือ ITEL) 37%, ธุรกิจวิศวกรรมและโครงการพิเศษ (Engineering) 18%
ปัจจุบันบริษัทฯ มีงานในมือ (Backlog) ของธุรกิจวิศวกรรมและโครงการพิเศษ อยู่ที่ 2,109 ล้านบาท คาดว่าจะทยอยรับรู้รายได้ในปีนี้จำนวน 1,035 ล้านบาท ขณะที่อยู่ระหว่างรอเข้าประมูลงานโครงการก่อสร้างสายไฟฟ้าแรงสูงใต้ทะเล (Submarine Cable) ที่เกาะเต่า เกาะสมุย และเกาะปันหยี มูลค่างานรวมกว่า 4,000 ล้านบาท และงานซ่อมบำรุงรักษาโครงข่ายสายใยแก้วนำแสง ที่เกาะสมุย (Spare Part) มูลค่าราว 100 ล้านบาท คาดว่าจะเปิดประมูลได้ในช่วงไตรมาส 3/62 โดยบริษัทฯ คาดหวังจะได้รับงานดังกล่าว เนื่องจากถือว่าเป็นผู้เชี่ยวชาญในงานด้านนี้
ส่วนธุรกิจจัดจำหน่ายสายสัญญาณในปีนี้ตั้งเป้าเติบโต 10% จากปีก่อน เป็นไปตามอุตสาหกรรมฯ ที่เติบโตขึ้น ซึ่งปัจจุบันบริษัทฯ ได้มีการขยายธุรกิจไปสู่ประเทศเพื่อนบ้าน ได้แก่ ประเทศลาว และเมียนมา โดยได้มีการแต่งตั้งตัวแทนจำหน่ายสินค้าประเทศละ 3 ราย ขณะเดียวกันยังเตรียมแต่งตั้งตัวแทนจำหน่ายเพิ่มเติมอีกในประเทศกัมพูชาในช่วงครึ่งปีหลังนี้ ประกอบมีแผนออกผลิตภัณฑ์ใหม่ด้วย เช่น สาย LAN ที่มีคุณภาพสูงขึ้น หรือรองรับความเร็วได้ 10 gb และรุกธุรกิจสายสัญญาณที่เกี่ยวข้องกับพลังงาน เช่น สาย PV (สายไฟโซลาร์เคเบิ้ล) เป็นต้น
พร้อมกันนี้บริษัทฯ วางงบลงทุนปีนี้ไว้ที่ 200 ล้านบาท โดยจะใช้ในการก่อสร้างอาคาร และวางระบบโลจิสติกส์ เพื่อรองรับการขยายธุรกิจจัดจำหน่ายสายสัญญาณที่จะมีการขยายไปยังตลาดต่างประเทศมากขึ้น และโครงการลงทุนต่อเนื่องในการสร้างอาคารสำนักงานให้บริษัทย่อย หรือบมจ.อินเตอร์ลิ้งค์ เทเลคอม (ITEL) เช่า คาดว่าจะแล้วเสร็จได้ในเดือนเม.ย.นี้ ซึ่งจะทำให้บริษัทฯ สามารถรับรู้รายได้จาการให้เช่าเข้ามาเพิ่มเติม
 
อันดับ 4 บริษัท ไทย อะโกร เอ็นเนอร์ยี่ จำกัด (มหาชน) หรือ TAE รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561มีกำไรสุทธิ 294.28 ล้านบาท เพิ่มขึ้น 502.34% จากปีก่อน 48.86 ล้านบาท
ทั้งนี้ผลการดำเนินงานประจำปี 2561 มีกำไรเพิ่มขึ้น เนื่องจากบริษัทมีรายได้จากการขายเพิ่มขึ้น ค่าใช้จ่ายลดลงเนื่องจากในปี 2560 บริษัทต้องจ่ายชดเชยค่าเสียหายให้ผู้ที่ได้รับผลกระทบจากบ่อกักเก็บน้ำกากส่าที่พังทลายจากการเกิดอุทกภัยในปี 2560 จำนวน 73.32 ล้านบาท
ขณะเดียวกันบริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.15 บาทต่อหุ้น กำหนดขึ้นเครื่องหมาย XD วันที่  6 มี.ค. 2562 และกำหนดจ่ายเงินปันผลวันที่ 24 พ.ค.2562
 
อันดับ 5 บริษัท บ้านร็อคการ์เด้น จำกัด (มหาชน) หรือ BROCK รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561มีกำไรสุทธิ 18.14 ล้านบาท เพิ่มขึ้น 421.90% จากปีก่อน 3.48 ล้านบาท
โดยปัจจัยที่ส่งผลให้บริษัทมีกำไรเพิ่มขึ้น เนื่องจากมีรายได้จากการขายอสังหาริมทรัพย์จำนวน 127.81ล้านบาท เพิ่มขึ้นจากงวดเดียวกันของปีก่อนจำนวน 37.32 ล้านบาท หรือเพิ่มขึ้นจำนวน 41.24% เป็นผลมาจากการตัดสินใจของลูกค้าและการทำการตลาดอย่างต่อเนื่อง
พร้อมกันนี้ บริษัทประกาศจ่ายเงินปันผลจากงวดดำเนินงานวันที่ 01 ม.ค. 2561 ถึงวันที่ 31 ธ.ค. 2561 และกำไรสะสม เป็นเงินสด 0.02 บาท ขึ้นเครื่องหมาย XD วันที่ 1 มี.ค.62 กำหนดจ่ายวันที่ 30 เม.ย.62
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน